Številka: 0100-337/2015/2

Datum: 22.4.2015

Zadeva: Izplačilo regresa za letni dopust in dodatka za akademski naziv

Spoštovani,

prejeli smo vaši vprašanji, na kateri v nadaljevanju podajamo odgovora:

**1. Zanima vas, ali lahko javnemu uslužbencu, ki mu preneha pogodba o zaposlitvi 31.3.2015, izplačate sorazmerni del regresa pri plači za mesec marec ali se mu sorazmerni del regresa izplača pri plači za mesec maj? Ali pri konkretnemu javnemu uslužbencu upoštevate njegovo uvrstitev v plačni razred na zadnji delovni dan?**

Sporočamo vam, da se javnemu uslužbencu zaradi prenehanja delovnega razmerja izplača sorazmerni del regresa za letni dopust pri izplačilu plače za mesec maj 2015, ki je izplačana 5. junija 2015, torej takrat ko se regres izplača vsem javnim uslužbencem. Pri določitvi višine regresa, ki pripada javnemu uslužbencu, upoštevate njegovo uvrstitev v plačni razred na zadnji dan pred prenehanjem delovnega razmerja.

**2. Navajate, da v mnenju MJU št. 0100-1555/2008/284 z dne 21.6.2010 takratna ministrica pojasnjuje, da je delodajalec dolžan pričeti izplačevati dodatek za akademski naziv naslednji dan po prejemu potrdila o pridobitvi. Na seminarju je bilo pojasnjeno, da se dodatek izplačuje od dneva pridobitve akademskega naziva, ne glede na to, kdaj je javni uslužbenec to sporočil, vendar brez zamudnih obresti. Prosite za razlago.**

Sporočamo vam, da je sedanje stališče Ministrstva za javno upravo sledilo stališču, ki ga je zavzela sodna praksa, skladno s katerim javnemu uslužbencu pripada dodatek za akademski naziv od dneva pridobitve naziva in ne šele od dneva seznanitve delodajalca o pridobljenem nazivu. Več o tem: <http://www.sodisce.si/vdss/odlocitve/2012032113063815/>

S spoštovanjem,

**Mojca Ramšak Pešec generalna direktorica**

Poslano:

- naslov